**Beszámoló a HEROSZ 2015. 03.31. Elnökségi ülésre**

**az egyesület tevékenységéről**

# Az idei év anyagi szempontból az elmúlt 15 év legnehezebb időszaka volt. Egyesületünk továbbra is az ország legtöbb menhelyet működtető szervezete, ami folyamatos anyagi ráfordításokat igényel mind az állatok ellátásában, mind pedig emberi forrásban. Működési költségekre kiírt pályázaton nem tudtunk részt venni, mert 50 millió bevételnél, már csak visszatérítendő támogatásra lehet pályázni.

# Októberre teljesen kifogytunk a pénzünkből, és nagyon vártuk a végrendeletekből járó hagyatéki összegeket.

**2014. november 03-án, hosszadalmas után járkálás után érkezett a számlánkra néhai Kovács Józsefné által egyesületre hagyott 2 millió forint.**

**A másik hagyaték nagyobb összeg volt. Néhai Waldmann Anikó hagyatékához 2014. december közepén jutottunk hozzá. Ez az összeg 15.736.586 Ft volt. Ebből az összegből ki tudtuk fizetni az összes fennálló tartozásunkat úgy a menhelyek felé, mint a pl. Absurd Kft, ügyvédnő, hagyatéki terhek, stb. Jelen pillanatban 23.786.000,- Ft van a** számlánkon.

Az 1 %-os bevételek az alábbi ódon alakultak:

Fehér Keresz Állatvédő Liga: 7.540.402,- Ft 1.734 fő felajálásával

HEROSZ: 22.155.172,- Ft 5.723 fő „

Országos Állatmentő Alapítvány 46.697.927,- Ft 13.427 fő „

REX Alapítvány 64.005.506,- Ft 16.382 fő „

NOÉ Állatvédő Egyesület 70.763.229,- Ft 17.968 fő „

A NAV Október 6-án átutalta az 1 %-ot, melynek összege akkor 20.221260 Ft volt, később még kb. 2.000.000 Ft-ot kaptunk, így lett 22.155.172 Ft. A 2013. évi szja 1 % 21.300 000,- Ft volt, így 855 eFt-tal több lett a mostani 1 % -os bevétel.

Az **Országos Állatmentő Alapítványról** az alábbi információkat tudtam meg a HVG-ben megjelent cikk alapján: 2012-ben került be a [civil kedvezményezettek közé](http://www.nav.gov.hu/nav/szja1_1/civil_kedvezmenyezettek/Kozlemeny_a_2014__ren20150130.html?query=%C3%A9rv%C3%A9nyes%20civil%20kedvezm%C3%A9nyezett), azóta évről évre ugrásszerű növekedést produkálnak: az első évben összeg gyűjtött 13 milliót megtriplázva, 2013-ban már 35 milliót gyűjtöttek, tavaly pedig már több mint 13 ezer adózó 1 százalékából jött össze ez az 50 millióhoz közelítő összeg.

Nem bízták a véletlenre: a lehető legsematikusabban elkeresztelt alapítványt az ügyes névválasztásnak és valószínűleg a csúcsra járatott keresőoptimalizálásnak is köszönhetően legelső találatként dobja fel a Google, ha a két legevidensebb szóra – „állatmentő” és „alapítvány” – keresünk. A honlapjukon olyan profin kivitelezett kampányfilm fogadja az állatbarát adózót, hogy az a szomorú kutyaszemek láttán azonnal a rendelkező nyilatkozat után kap. „Támogassa Ön is az Országos Állatmentő Alapítványt” – unszolnak –, „nincsen szívszorítóbb látvány, mint amikor egy bajba jutott állatot látunk az utcán, és nem tudjuk, hogy hova forduljunk segítségért”. Web oldalukon **másfél éve gazdis állatokat hirdetnek, azok akik éjjel-nappal állatokat mentenek, nem ismerik őket. Az újságcikk írói napokon át hívták, de „pont nem érték el”, őket. .** [Weboldalukon egy „európai szintű” állatmenhely nyitásához is kérnek](http://www.allatmento.eu/) segítséget,

**Mégsem hoztak létre menhelyet, adományként egy állateledel-hálózattól ingyen szerzett, lejárathoz közeli konzerveket vittek, a vonalas számon nem elérhetőek, mobil pedig nincs is. Az alapítvány vezetője két másik – szintén 1 százalékot gyűjtő – szervezetben is benne van: egy gyerekmentőben és egy daganatos gyerekek gyógyítását támogató alapítványban. Mindkettő ellen nyomoz a NAV hűtlen kezelés gyanúja miatt.**

Idén február közepén küldtük ki leveleket a tagság részére. Ezt követően február 28-ig beérkezett tagdíj és adomány összegek 1.267.100 Ft.

Facebook oldalunk is nagyobb népszerűségnek örvend mint az előző évben, tagszervezeteinket 19 ezer fő lájkolja, vagyis kedveli. A szentesiekről és ózdiakról nincs információm.

A Budapesti Állatotthon kedvelése 7800 fő

Központ 6900

Székesfehérvár 2900

Kiskunfélegyháza 1400

**Budapesti Állatotthon**

A Budapesti Állatotthon számára az év nagyon jól indult, sajnos a végéről ugyanez nem mondható el.

Az állatotthon alkalmazott-hiánnyal küszködött, mivel egy kollégától meg kellett válniuk az egyesület anyagi helyzete miatt. Ez a probléma azóta már megoldódott, mivel egy elnökségi döntés lehetővé tette egy négy és egy nyolc órás dolgozó alkalmazását .

.

|  |  |
| --- | --- |
| Befogadott állatok szám 2014. | 469 |
| kutya | 240 |
| macska | 106 |
| Egyéb állatok | 123 |
| pinty | 40 |
| hörcsög | 21 |
| tengerimalac | 25 |
| degu | 8 |
| nyúl | 6 |
| csincsilla | 3 |
| görög teknős (saját szaporulat) | 2 |
| ékszerteknős | 4 |
| papagáj | 11 |
| ölyv | 1 |
| axolotl | 1 |
| agáma | 1 |
| Örökbe adott állatok száma | 435 |
| kutya | 230 |
| macska | 93 |
| Egyéb állatok | 112 |
| tengeri malac | 30 |
| hörcsög | 13 |
| nyúl | 10 |
| csincsilla | 3 |
| sün | 1 |
| papagáj | 5 |
| szakállas agáma | 1 |
| pinty | 40 |
| degu | 8 |
| görög teknős saját szaporulat | 2 | |

Az idei évet egy önkéntes találkozóval kezdték, ahol köszönetet mondtak önkénteseiknek az egész éves támogatásért, sőt kiválasztották az év önkéntesét, akit egy ajándék kosárral ajándékoztak meg.

Február 22-ére meghívást kaptak a Gokart Arénától egy jótékonysági farsangi mulatságra ahol ők voltak a kedvezményezettek. Sokan voltak és sok értékes adománnyal lettek gazdagabbak.

Csatlakozott az állatotthon támogatói közé egy homeopátiás gyógyítással foglalkozó csapat is, akik vállalták, hogy kezelik a náluk lévő beteg állatokat. Talán ennek is köszönhető, hogy állataik sokkal egészségesebbek és rövidebb a lábadozási idő.

Május 10-én az ÚJBUDA FRESSNAPF-ban voltak a HEROSZ Budapesti Állatotthont képviselve. Tartottak kutyaiskolás bemutatót, szórólapoztak és sok adományt gyűjtöttek.

Május 20-án részt vettek a Városligetben megrendezett 2 napos Dog Chow majálison. A különféle kutyás sportok (kutya-frizbi és fly ball versenyek, dog diving) mellett lehetőséget kaptak bemutatkozni, és nem csak sátruk volt, hanem a május 31-ei nyílt napon fellépő bemutató csoportjuk is főpróbát tarthatott az eseményen. .

Május 31-én rendezték meg tavaszi Nyílt Napot, nagy sikerrel és rengeteg vendéggel. Megint voltak farkasok, sztárvendégek és jó programok.

A NESTLÉ Purinának köszönhetik az „adj időt a boldogságra” kampányukat, ahol órákat lehetett vásárolni az állatotthon életéből, evvel támogatva munkájukat. A kampány sikerét növelték azok a reklám filmek, melyet kifejezetten ehhez a kampányhoz készítettek.

A II. FRISKIES családi futáson, szeptember 30-án nem csupán képviselték az állatotthont, hanem felléptek a bemutatócsoportjukkal is.

Október 25-én meghívást kaptak, hogy részt vegyenek a Klauzál-házban rendezett kisállat-kiállításra, ahova természetesen kutyákat is vittek a rágcsálókon, madarakon , hüllőkön, nyuszin kívül. Az érdeklődés mérsékelt volt, de úgy gondolják, hogy a részvétel fontos volt.

Őszi nyílt napjuk helyett december 20-án tartanak nyílt napot, a már szintén hagyománnyá vált karácsonyi süti vásárral együtt, az árva állatok karácsonyán. Ebből az alkalomból szintén lesz kutya-ügyességi vetélkedő, garázsvásár, forralt bor és bográcsozás.

Fejér megyei Szervezet

|  |  |  |  |  |
| --- | --- | --- | --- | --- |
|  | **Kutya** | **Macska** | **Egyéb állat** | **Madár** |
| Befogadott | 658 | 484 | 74 | 461 |
| Kiadott/Elengedett | 483 | 164 | 54 | 209 |
| Ivartalanítás | 166 | 96 | 2 |  |
| Egyéb műtét | 29 | 4 | 0 |  |
| Állatlétszám záráskor | 86 | 64 | 16 | 93 |

Látogatóik száma 5396 fő. 36 lakossági bejelentést kaptak, melyek esetében az illetékes önkormányzatokkal együttműködtek. 5 esetben fogadtak elkobzott állatokat és 2 veszettség megfigyelést végeztek.

A Minisztérium meghirdette **1000 Kutya ivartalanítási program**ját, melynek keretében a fehérvári állatotthon is kapott egy kvótát, eddig 75 kutyának (43 szuka, 32 kan) ivartalanítása történt meg, decemberben még 16 állat ivartalanítása várható.

Az elmúlt 10 hónap alatt 99 különböző programot szerveztek, illetve vettek részt ezeken, 81 média megjelenésük volt, a helyi sajtó mellett a Kossuth Rádióban és a TV2 Tények című műsorában is szerepeltek. A Vörösmarty Rádióban két hetente van gazda kereső, program ismertető műsoruk, mely egy órás, a Fejér Megyei Hírlap on-line oldalán pedig szintén van egy gazda kereső felület. Honlapjukat állandóan fejlesztik, frissítik, új tájékoztató anyagok kerültek ki az oktató programjaikról és környezetvédelmi tevékenységükről. Facebook oldaluknak 2599 kedvelője van.

A Fehérvári Állatotthon 22 éve működik, engedélyüket megújították, és az állatotthon funkció mellett a gyepmesteri telepként való működésük is megvan. A kóbor állatok begyűjtése pályázaton azonban nem nyertek, így továbbra is kettős rendszer működik: fogadnak minden utcai és saját állatot a lakosságtól, és van egy gyepmesteri szolgálat, akiktől átveszik az általuk befogott kutyákat, macskákat.

A 22 éves működés azt jelenti, hogy felújításokra lenne szükség, a régi épületek mindegyikében gond volt idén a vízrendszerrel, de a 7-8 éve épült házakban is küzdöttek dugulással, fűtőszál vagy fűtőpanel kiégésével, így idén sokat kellett karbantartásra fordítani és kutyaházak is cserére szorulnak. Év közben adományként kaptak házakat, de ez csak egy-egy esetben jelentett megoldást.

Karbantartó csoportjuknak köszönhetően sok pénzt meg tudnak takarítani, a javításoknál, és a felújításoknál, csak az anyagokat kell megvásárolni és ezermesterek elvégezik a többit.

A nyáron az egyik raktárépületük kiégett, szerencsére állatok nem voltak veszélyben, de így

is sokba került az épület felújítása, ami még nem is fejeződött be, mert a teteje is beázik, így ott is javításra van szükség.

Programjaikról: Szinte minden vasárnap megrendezésre került a szervezett kutyasétáltatás, amelyen sokszor 60-70 ember is részt vett. A Gyermektagozat foglalkozásai mind tavasszal, mind ősszel rendben zajlottak, 3 iskolában és egy óvodában 5 csoportjuk van. Idén is népszerű volt húsvéti nyuszi simogató és a kézműves játszóház.

A Nyári napközis tábor is sikeresen zajlott le. Több nyári táborba kaptak meghívást egy-egy foglalkozás megtartására, kutyával, sünökkel érkeztek mindenhova. Kutyaiskolájuk a 4Tappancsal közösen jól működik. Idén tréner képzés is indult.

Már több, mint egy éve eredményesen működik a Dog Garden Kutyapanzió és napközi. A bevétel, a látogatottság növelése mellett mind a két program segíti az állatok rehabilitációját, a trénerek sokat foglalkoznak az állatotthon kutyáival, jelenleg is napi szinten dolgoznak 3 antiszociális ebbel.

Megrendezték meg a 3 napos programsorozatot, az állati hosszú hétvégét: a pénteki konferencia után szombaton macskanapot, vasárnap kutyanapot tartottak.

A Herman Ottó Emlékév jegyében idén számtalan programot szerveztek, együttműködve a Vadmadárkórházzal, a Vörösmarty Mihály Könyvtárral és a Nemzeti Környezetügyi Intézet helyi kirendeltségével. Nyílt napjukon felavattak egy **Herman Ottó Emléktáblát**. A Herman Ottó Emlékév jegyében mások által szervezett rendezvényeken is részt vettek, így a NeKI által szervezett konferencián, ahol környezeti nevelési programjaikról tartottak előadást, és a DINPI nyílt napján is.

Idén is megszervezték „Közelebb a polgárokhoz” programjukat. A nyitó programra a 4Tappancs trénereinek segítségével 17 kutya és gazdája-önkéntese dolgozott másfél hónapig és egy nagyon sikeres kutyás flashmobot adtak elő. A megmozdulásról készült videó megtekinthető honlapjukon. Az Auchan Áruház lehetőséget biztosított számukra havonta egy adománygyűjtő nap szervezésére. A vásárlók adományai mellett az áruház is mindig adományozott 2-300 kg kutyatápot az állatotthon lakóinak.

Különböző konferenciákat és programokat szervezték: Eb testben ép lélek címmel júniusban, az egészségmegőrzés, fizioterápia mellett kutya etológia is csatlakoztak. Októbert, állatvédelmi hónapként hirdetik meg, az Állatok Világnapja kapcsán több óvodában tartottak foglalkozásokat és számtalan iskolai csoportot fogadtak az állatotthonban.

Az állatotthon önkéntesei minden hétvégén segítik a munkát, részt vesznek az állatok ellátásában, a karbantartási feladatokat ellátják és a programok szervezésében, lebonyolításában, a honlap, Önkénteseikkel egy nagy mozizást beiktattak a sok munka közé, és csoportosan nézték meg Mundruczkó Kornél nagydíjas filmjét a Fehér Istent.

Novemberben folytatják a kutyaiskolát és a gyermektagozat foglalkozásait, meghívásuk van egy iskolai egészségvédelmi napra, ahol 4 foglalkozást fognak tartani. December 12-én ismét megrendezik az Állatok karácsonyát és összehívjuk a taggyűlést. Szeretnének idén is adventi játszóházat szervezni.

Mohácsi Szervezet

Mint ismert, a HEROSZ mohácsi állatotthonának működését 2 éve felfüggesztették.

Utolsó őrkutyájukat a megszökés veszélye miatt a székesfehérvári állatotthonba szállították,

segítségükkel kutyájuk Németországba került egy befogadó családhoz.

A „**8. Állati Jó Gyermeknapot**” a „**Herman Ottó Centenárium jegyében**”a mohácsi Ifjúsági Centrummal közösen, sikerrel rendezték meg.

Október 30-án az ETN titkárnője telefonon értesítette a HEROSZ mohácsi szervezetét, hogy a 2008-ban pályázaton nyert konténerükre Dr. Papp Ibolya aláírásával vételi szándékot jelző levél érkezett. Az eladási moratórium 2013. december 31-én lejárt.

Kiskunfélegyházai Szervezet

|  |  |
| --- | --- |
| **2014.01-10.hó** | **Kutya** |
| Befogadott | 140 |
| Kiadott | 90 |

Az szervezet ebben az évben is tovább folytatta eddigi tevékenységét. Fő feladata a kutyamenhely napi működésének biztosítása, de mellette nagyon fontos a felelős állattartásra nevelés népszerűsítése is. Sajnos ebben az évben sem csökkent a kitett, megunt kutyák száma. A kötelező chip bevezetése sok szempontból nagyon hasznos, ám az év eleji városi eb összeírás ellenére az ellenőrzés hiányából adódóan a kutyák nagy része még mindig nem rendelkezik elektronikus transzponderrel. A következő évek fontos feladata tehát, hogy az önkormányzattal, a mezőőri szolgálattal közösen próbáljanak ezen a helyzeten javítani. Főleg a tanyákon élő ebek a problémásak, hiszen egy portán nem ritkán 5-6 kutya is él méltatlan körülmények közt.

Az év során több, mint 140 kutyát gondoztak, és több, mint 90 ebet sikerült gazdához is juttatni. Az év hátralévő része miatt ez a létszám várhatóan változni fog. Évek óta kapcsolatban állnak egy német állatvédő szervezettel, akiktől nagyon sok segítséget kapnak mind anyagilag, mind pedig az ebek gazdához juttatásának elősegítésében. A fajtamentőkkel, orosházi állatvédőkkel és más szervezetekkel is tartják a kapcsolatot a hatékonyabb állatvédő tevékenység elősegítése miatt, a velük való kapcsolattartást egyik önkéntesük révén oldják meg.

Több éves tárgyalás eredményeként 2014. június 1-től az önkormányzat átadta nekik az ebrendészeti telep működtetését, ezért jelentősen bővült a feladatkörük és a kutyalétszámuk is. Az eddigi 35-38 eb egyidejű ellátása helyett jelenleg 70-75 kutyáról kell gondoskodniuk egyszerre. Az egyesület működtetését a szervezet helyi elnöke társadalmi munka keretében végzi, a napi munkában 4 fő gondozó, 1 telepvezető és 6-8 lelkes önkéntes vesz részt. Külön öröm számukra, hogy ebben az évben ismét vannak diák önkénteseik, akik besegítenek az állatok élelmezésében, a mosogatásban, valamint külön foglalkoznak is az ebekkel (játék, simogatás, sétáltatás). Nagyon sok problémát jelent számukra a dolgozók munkabérének és járulékainak kifizetése. Egy dolgozó havi 84 órát dolgozik nettó 33 241Ft-ért, aminek járuléka 32 000Ft/hó. Szükségük lenne egy főállású gyepmester munkájára is, azonban ezt ebben a félévben nem tudták kigazdálkodni.A napi teendők mellett (állati hulladék átvétele és kezelése, kutyabefogás, gondozás, oltás, chipezés, kan kutyák ivartalanítása) egyéb rendezvényeken is igyekeztek részt venni. Ebben az évben (májusban és októberben) a városi könyvtárban két foglalkozáson vettek részt, az állatok világnapja alkalmából egy helyi óvodában népszerűsítették a felelős állattartásra nevelést. Városföldön (ez egy közeli település neve) falunapokon voltak, továbbá keverék és fajtatiszta kutyák városi szépségversenyének szervezésében és lebonyolításában vettek részt. Az önkormányzattal közösen lakótelepi fórumot szerveztek, ahol a helyes kutyatartás és felelős állattartás problémái kerültek napirendre. A HEROSZ tagszervezeteként december végén már évek óta ”Az állatok karácsonya” programmal kívánják felhívni a lakosság figyelmét a menhelyen élő gazdára váró kutyákra.

Az Európai Mezőgazdasági és Vidékfejlesztési Alap finanszírozásában sikeres pályázatot nyújtottak be a telep fejlesztésére. A támogatás összege br. 24 449 297Ft, amelyből egy hat kennelből álló új kennelsort, dolgozói fekete-fehér öltözőt, az éjszakai felügyelet ellátására szolgálati lakást, valamint egy olyan közösségi teret hoznak létre, amely alkalmas lesz a tervezett jövőbeli gyermektagozatuk kiszolgálására is. Az építkezés feszített ütemben folyik, mert a beruházást még ebben az évben be kell fejezni.

**HEROSZ Ózdi Szervezete**

|  |  |  |
| --- | --- | --- |
| **2014.01-11.08.** | **Kutya** | **Macska** |
| Befogadott | 81 | 29 |
| Kiadott | 56 | 28 |
| Ivartalanítás | 74 | 4 |
| Állatlétszám záráskor | 109 | 29 |

30 szuka kutyát, 31 kan kutyát, és két nőstény macskát ivartalaníttattak.

Jelenleg 109 kutya és 29 macska tartozik a pártfogásunkba.

A 8 hónap feletti állatokat továbbra is csakis ivartalanítás után adják örökbe. Jelenleg 21 ivaros szuka kutya van, rajtuk és a kölykökön kívül mindenki más ivartalanított.

Ebben az évben eddig 81 kutyát fogadtak be.

Jelenleg új kennelekre gyűjtenek, hármat már csináltattak, kettőt magánemberek segítségével, egyet a Bárka Színpad támogatásával.

Az épülő menhely továbbra sincs lebetonozva, ehhez lenne a legnagyobb szükségük anyagi segítségre. Apró kővel a terület egyik felét az ózdi Jobbik segítségével, a másik felét magánemberek támogatásával felszórták.

**Fontosabb események:** Négy új, nagy méretű kennelt csináltattak, illetve további 3 kennelnek gyűlt össze az ára, melyet 2015. elején szállítanak ki a menhelyre. Jelenleg erre az évre még december 6-ára Kiskapudi Télapó Napot szerveznek.

A budaörsi Dr. Bubó Állatpatika felajánlásával ez év márciusában egy jó állapotban lévő, 21 éves Fiat Tipot kaptak az állatok szállításához, a távolságok mindennapi legyőzéséhez.

Kutyáikat továbbra is (az ivartalanítás mellett) chippel és oltásokkal ellátva, külső-belső parazita mentesítve adják örökbe. Az állatorvosi költségekben sokat segít a svájci Sunlight for Animals, azonban állatorvosuk, dr. Jaczkó Géza felé fennálló tartozásuk folyamatosan igen nagy összegű.

Jövőre a meglévő (de még alá nem betonozott), és az új kennelek alábetonozását tervezik, valamint újabb több autó apró kő leszórását a területre. Egyre több önkéntes próbálja segíteni a kutyák ellátását, a menhely épülését.

**HEROSZ Szentesi Szervezete**

A tavaly kiírt pályázat értékelésénél szervezetük pályázatát elutasították, anyagi helyzetük miatt ezért nagyobb beruházásokat nem tudtak megvalósítani, külföldi támogatóik segítségével mégis meg tudták oldani, hogy továbbra is minden bekerülő kutyusuk a karanténidő lejárta után megkapja a chipet, veszettségoltást, valamint a kombinált oltásokat. Szintén külföldi támogatóiknak, illetve az év elején kapott kamionnyi macskakonzervnek köszönhetően élelmezési problémájuk sincs, sőt kimondhatják, hogy jelenleg is fél éves takarmánytartalékkal rendelkeznek.

A tavaly elindított villamosítás az elmúlt hónapban sikerült, így megkapták a tulajdonosi hozzájárulást ahhoz, hogy a téglagyár tulajdonában lévő területen elhelyezett, de áramszolgáltató által üzemeltetett transzformátorról földkábellel ellássák telepüket villamos energiával. Sajnos a belvíz miatt a kábel fektetése 2014-ben nem volt megoldható, szárazabb, csapadékmentes heteket kell ett kivárniuk a kivitelezés folytatásához.

A fedezetet külföldi támogatóik biztosítják.

A 2014-es éven 177 kutyust fogadtak be, sajnos az örökbe adásunk nem tartott lépést a befogadással, jelenleg 189 kutyánk van a menhelyen, ami majdnem 20%-kal több az engedélyezett 160-as létszámhoz képest. Ennek oka többek között az is, hogy a város önkormányzata ez évben teljesítette törvényben előírt kötelezettségét, a teljes körű eb összeírást, aminek következménye a rengeteg kidobott kutyus lett. A tulajdonosok attól féltek, az összeírást ebadó követi majd, ezért nem vállalták fel „kedvenceiket”.

Külföldre elenyésző számban tudott kivinni támogatójuk kutyust, a szigorodó törvények és orvosi előírások (SAP4 teszt szükségessége) miatt. Külföldön mindösszesen 14 kutyusuk talált ez évben gazdit.

Itthon 109 kutyusuk „gazdisodott”, és sajnos minden eddiginél több, összesen 14 kutyust kellett betegség miatt elaltatnunk. (Tavasszal szopornyica járvány volt, és minden erőfeszítésünk ellenére az elaltatottak mellett 8 halottuk is lett. Csak Canglob szérumra 170.000 forintot költöttek, de úgy néz ki, hogy sikerült a járványt nyár végére megállítani) Az 1000 kutya ivartalanítási programban 17 kan kutyát ivartalanítottak az egyetemen, a továbbiakban nem vették igénybe ezt a kedvezményt, mert állatorvosuk kedvezményesen 6.000 Ft-ért ivartalanít nekik egy kan kutyust, ezért a felutazás, várakozás, kutyusok törődése, műtét utáni tömeges elhelyezési gondok miatt inkább az itthoni, ütemezett ivartalanítást tartják kedvezőbbnek. 2014 évben 27 szuka és 32 kan kutya ivartalanítása történt meg.

|  |  |  |  |  |  |  |
| --- | --- | --- | --- | --- | --- | --- |
| Induló létszám: | Befogadott: | Örökbe adott itthon | Örökbe adott külföldön: | Elaltatva: | Elpusztult: | Jelenlegi létszám: |
| 169 | 177 | 121 | 14 | 14 | 8 | 189 |

*Budapest, 2015. március 26..*

Hábori Györgyné